Aug 23,2015
'ఐఓసీ' ఆఫర్‌ కనీస ధర రూ.387
        ముంబయి: దేశంలో అతిపెద్ద చమురు సంస్థ 'ఇండియన్‌ ఆయిల్‌ కార్పొరేషన్‌'లో (ఐఓసీ) మరో 10 శాతం వాటా విక్రయానికి గాను ప్రభుత్వం శనివారం కనీస ధరను ప్రకటించింది. సోమవారం నాడు జరగనున్న ఈ వాటా విక్రయానికి గాను షేరు ఒక్కింటికి కనీస ధరను ప్రభుత్వం రూ.387గా నిర్ణయించింది. ఇది శుక్రవారం నాడు మార్కెట్‌ ముగింపు సమయానికున్న స్క్రిప్‌ ధర కంటే రెండు శాతం తక్కువ. కనీస ధర వద్ద 10 శాతం వాటా విక్రయం వల్ల ప్రభుత్వానికి దాదాపు రూ.9390 కోట్ల మేర నిధులు సమకూరనున్నాయి. ప్రభుత్వ సంస్థలలో వాటా విక్రయం ద్వారా ఈ ఆర్థిక సంవత్సరం దాదాపు 11 బిలియన్‌ డాలర్లను సమీకరించాలని ప్రభుత్వం యోచిస్తోంది. జీడీపీలో ఆర్థిక లోటును ప్రణాళికీకరించిన 3.9 శాతానికి తీసుకు వచ్చేందుకు గాను ఇది చాలా అవసరమని ప్రభుత్వం భావిస్తోంది. సంస్థలో 68.6 శాతం వాటా కలిగిన ప్రభుత్వం తాజాగా 10 శాతం వాటాకు సమానమైన 24.28 కోట్ల షేర్ల ఆఫర్‌ ఫర్‌ సేల్‌ విధానంలో విక్రయించనుంది. రిటైల షేరుహోల్డర్లకు అయిదు శాతం మేర డిస్కౌంట్‌ ఇవ్వాలని సంస్థ నిర్ణయించింది. దీంతో ప్రభుత్వానికి దాదాపు రూ.9.302.21 కోట్ల మేర నిధులు సమకూరనున్నాయి.
మీ స్నేహితులకు రికమెండ్ చెయ్యండి